Ditsem Nuus - Christelike Onderwyskongres: Belangwekkende besluite
Geskryf deur •	Hugo Hayes, VCHO Bloemfontein.
Die Christelike Onderwyskongres, aangebied deur die Vereniging vir Christelike Hoër Onderwys (VCHO) op 3 en 4 Maart 2016 te Pretoria, het kritieke tendense aan die lig gestel, terwyl belangwekkende besluite geneem is.
In die eerste plek is bevestig dat Christelike Onderwys midde in die huidige hoofstroom humanistiese sekulêre onderwysbeleid in SA steeds springlewendig is. In talle staatskole word Christelike onderwys bedryf, terwyl 'n nuwe generasie Christelike privaatskole funksioneer. Handhawing van Christelike onderwys oor drie en 'n halwe eeue was egter geen maklike saak nie en word 'n opdraande stryd steeds gevoer.
Op die afgelope kongres is die kritieke rol van die Christelik-belydende onderwyser sterk beklemtoon. Hierdie belydenis behoort die onderwyser dag na dag voor die vraag te stel: Wat is die implikasies van Christus se beslag op my lewe?
Die onderwysfilosofie toon egter duidelik groot "gletserskeure". Dit moet as radikaal bestempel word, aangesien dit 'n algehele skeiding tussen geloof en wete tot gevolg het. Die kenmerke van hierdie nuwe tydperk is o.m. die opkoms van radikalisme, fundamentalisme en religieuse fanatisme. Dit is te wyte aan die vakuum wat gelaat word a.g.v. 'n onderwysfilosofiese verskuiwing weg van die Christelike beskouing.
Daarenteen hou belangrike kenmerke van Christelike onderwys die volgende in: Skrifgebondenheid, 'n Christelike onderwysfilosofie, Christelike opvoedings-/opleidingsdoel en Christelike vakonderrig.
Voorts is op die kongres die gesin as kultuurgemeenskap in die kleine beklemtoon. Taal, gewoontes, tradisies, ens., vorm alles deel hiervan. Kinders/jongmense aan hulself oorgelaat, sonder doelgerigte geleide ondersteuning en vorming in konsekwente Christenskap, is so sleg as om nie-Christelikes te nooi om die vormingswerk oor te neem, met dan katastrofiese gevolge vir sowel kerk as samelewing.
Daar is ook bevind dat die geleidelike aftakeling van die vak Lewensoriëntering soos in die NVK voorgeskryf, 'n wesentlike bedreiging inhou. Wié God vir die kind is, hoe sy/haar identiteit en selfbeeld oor opklimmende grade heen vernietig word en die uiters verwarrende lewensbeskouing wat uiteindelik as gevolg hiervan gevorm word, is in gedrang. Implisiet word die kind van die wesenlike begrippe van Christelike identiteit beroof en uiteindelik van geloof self.
'n Uiters belangrike verwikkeling uit die kongres is dat kennis geneem is van die stigting van 'n onafhanklike onderwysliggaam, bekend as die Instituut vir Privaat Onderwys (IPO). Dit is gebore uit die nood wat ontstaan het om die Christelike alternatief sonder inmenging van buite te kan bedryf en behels die daarstelling van 'n volledige onafhanklike onderwysstelsel op alle vlakke van onderwys.
Die IPO sal inklusief wees, is op Christelike waardes geskoei en sal streef na 'n standaard van uitnemende onderwys. Dit sal 'n eie onafhanklike kurrikulum daarstel wat met differensiasie rekening hou. Dit sal voorts sy eie eksaminering behartig as 'n instituut vir waardegedrewe onderwys.
Die stigting van die IPO het reeds die nodige binnelandse sowel as buitelandse akkreditasie en erkenning ontvang. Dit sal as 'n maatskappy sonder winsoogmerk funksioneer.